El càrrec local d'ERC es disculpa per haver aplaudit la violència dels mossos contra l'empresari mort al Raval - VilaWeb\nDimecres 23.10.2013 13:36\nEl càrrec local d'ERC es disculpa per haver aplaudit la violència dels mossos contra l'empresari mort al Raval\nJosep Figueras havia defensat a Twitter l'ús de la violència per detenir 'un malparit que es resisteix'\nEl comentari a Twitter d'un càrrec d'ERC sobre les imatges dels mossos pegant un detingut, que va morir poc després a l'hospital, ha generat força polèmica a la xarxa. Josep Figueras, secretari d'organització de l'Executiva Regional d'ERC al Penedès, ha escrit aquest matí: 'Que algú expliqui com es deté un malparit que es resisteix sense utilitzar un mínim de violència. Bona feina @mossoscat'.\n@324cat @tv3cat Que algú expliqui com es deté un malparit q es resisteix, sense utilitzar un mínim de violència. Bona feina @mossoscat\n— Pep Figueras (@PepFigueras) October 23, 2013\nEl piulet ha rebut diverses crítiques i fonts d'Esquerra han volgut deixar clar a VilaWeb que no compartien en absolut les declaracions, que han qualificat de deplorables. En un comunicat, el partit reitera la necessitat qiue s'obri una investigació i expressa la consternació per la mort de l'empresari Juan Andrés Benítez.\nPoc després Josep Figueras s'ha disculpat pel comentari 'escrit de manera irreflexiva' i per haver ferit sentiments. Ha dit que li dolia que es qüestionés 'reiteradamanet la nostra policia', i ha defensat que el cas sigui investigat per la justícia.\n(1) Referent a la meva piulada anterior en cap moment he mencionat cap nom. Molt menys el cas concret de l'empresari mort.\n(2) Em dol q reiteradament es qüestioni la nostra policia.Penso q el cas del Raval no pot quedar sense investigar.Cosa q ja fa la justicia\n(3) Demano disculpes a la ciutadania i al meu partit per la piulada anterior; fruit d'un debat q tenia en aquell moment\n(4) i que irreflexivament he escrit. Em sap molt greu si, sense voler, he ferit els vostres sentiments\nJuan Andrés Benítez va ser detingut pels mossos al Raval de Barcelona el dia 6 d'octubre i va morir poc després a l'hospital. La versió oficial parla d'una baralla però avui el diari El País publica dos vídeos filmats per una parella de veïns del carrer on van passar els fets on es veuen uns quants policies donant cops al detingut quan és a terra.\nEn la sessió de control al govern, tant el conseller d'Interior Ramon Espadaler com el president Artur Mas s'han limitat a demanar que no es jutgés el cas mirant només aquestes imatges i que calia conèixer la seqüència sencera dels fets abans de valorar-los.


El Govern eliminarà els gravàmens a la importació d'aliments pel bestiar\nMés de 140 animals a la segona edició de la fira del bestiar d'Ordino\nUn infant donant menjar a un dels cavalls de la fira del bestiar d'Ordino. L. G. (ANA)\nOrdinoLa segona edició de la fira del bestiar d'Ordino, que se celebra aquest cap de setmana a la parròquia, aplega més de 140 animals, concretament 75 ovelles i una setantena de caps adults El cònsol major, Josep Àngel Mortés, ha manifestat durant la inauguració de l'esdeveniment que Ordino té més de deu famílies que es dediquen a la pagesia, tot exposant que la recuperació de la fira és una manera d'ajudar a protegir el sector primari.\nEn la mateixa línia s'ha pronunciat el conseller d'Agricultura, Medi Ambient i Sostenibilitat, Eduard Betriu, qui ha posat en relleu la importància que té el sector primari per la parròquia, "sense el qual no podria sobreviure" i ha destacat el fet que la fira és un reconeixement "a les cases agrícoles i a la feina que a través d'un gran amor cap al patrimoni i al bestiar". També ha indicat que durant la jornada d'aquest dissabte s'han xollat una setantena d'ovelles.\nEn relació amb el relleu generacional a Ordino, Betriu ha manifestat que "estem bé", tot comentant que de les dotze explotacions de la parròquia, sis són exclusivament agrícoles i que les noves generacions estan agafant l'ofici i la professió "amb molt afecte i amor pels animals. Crec que anem per molt bon camí".\nLa demostració de xollar ovelles de la fira del bestiar d'Ordino. L. G. (ANA)\nLes ovelles de la fira del bestiar d'Ordino. L. G. (ANA)\nPer la seva banda, la ministra de Medi Ambient, Agricultura i Sostenibilitat, Sílvia Calvó, ha exposat que des del Govern impulsarà accions durant el mes de maig per ajudar als increments de preus globals que també sofreixen els ramaders a causa de l'impacte i les conseqüències de la guerra d'Ucraïna. Així doncs, ha anunciat que s'eliminaran els gravàmens sobre els contingents d'importació d'aliments per al bestiar amb la voluntat de donar un cop de mà al sector, el qual, ha dit, tot i no ser el que més aporta al PIB del país, té una tradició molt arrelada a Andorra. "La ramaderia a la parròquia d'Ordino està més viva que mai", ha dit.\nCalvó ha explicat que el reglament estarà enllestit abans de l'estiu i ha recordat que el gravamen es va crear per fomentar el dall dels prats al Principat per engreixar els animals. Tanmateix, ha apuntat que, tot i que la pràctica s'està duent a terme, no és suficient per alimentar el bestiar i "és interessant poder-ho complementar amb pinsos i farines", motiu pel qual, reiterant l'efecte que està sobre els preus el context internacional, des de l'executiu s'ha decidit eliminar el gravamen, "de moment", de manera indefinida per abaratir els costos als ramaders. I ha posat de manifest que l'impacte pel sector serà aproximadament d'uns 40.000 d'euros.\nUna de les paradetes del mercat de productes artesanals i agroalimentaris. L. G. (ANA)\nEls cònsols majors d'Ordino, Josep Àngel Mortés i Eva Choy, la ministra de Medi Ambient, Agricultura i Sostenibilitat, Sílvia Calvó, i les conselleres generals Sandra Codina i Berna Coma, visitant l'exposició 'El racó del Casi Arajol'. L. G. (ANA)\nLa ministra també ha volgut posar en relleu les ajudes que es donen des de l'administració pública al sector, les quals ascendeixen fins als tres milions d'euros anuals i ha asseverat que "s'incrementaran" mitjançant la llei òmnibus que es troba a tràmit parlamentari al Consell General, la qual preveu una actualització de les subvencions d'acord amb l'IPC, així com altres mesures per fomentar la construcció de noves explotacions agrícoles "que siguin rendibles en el temps".\nFira del Bestiar animals Medi ambient


(S'ha redirigit des de: Cavia porcellus)\nEl conill porquí (Cavia porcellus), també conegut com a conillet d'Índies, cobai o conill de rata, és una espècie de rosegador del gènere Cavia, dins la família dels càvids. Malgrat el nom, aquests animals ni són conills, ni són porcs, ni vénen de les Índies. Els estudis basats en la bioquímica i la hibridació han indicat que els conills porquins, originaris dels Andes, són els descendents domesticats d'una espècie de Cavia propera, com ara C. aperea, C. fulgida o C. tschudii; per tant, no existeixen en estat salvatge. Estudis recents basats en els marcadors moleculars, juntament amb anàlisis de la morfologia cranial i esquelètica d'animals actuals i momificats, han revelat que el seu avantpassat més probable és C. tschudii.\nObtingut de «https://ca.wikipedia.org/w/index.php?title=Conill_porquí&oldid=24396063»\nDarrera modificació: 3 ago 2020 a les 14:23\nLa pàgina va ser modificada per darrera vegada el 3 ago 2020 a les 14:23.


L'Orquestra de València i Marc-André Hamelin interpreten...\nL'Orquestra de València i Marc-André Hamelin interpreten la "Rapsòdia sobre un tema de Paganini" de Rajmáninov\n1 de desembre de 2021 (16:23 CET)\nEl pianista canadenc Marc-André Hamelin pujarà demà dijous a l'escenari de l'Auditori de Les Arts per a interpretar junt amb l'Orquestra de València i amb la direcció del mestre Ramón Tebar, la cèlebre "Rapsòdia sobre un tema de Paganini" del compositor rus Serguei Rakhmàninov. Hamelin, les interpretacions del qual són qualificades de lluminoses, de gran calidesa i d'una tècnica formidable, torna d'aquesta manera a la programació de l'auditori valencià després del seu exitós debut fa dotze anys.\nL'obertura "El diablo en Sevilla" del valencià Melchor Gomis i la Simfonia núm. 4 "Romàntica" d'Anton Bruckner, completen aquest quart concert d'abonament. Un programa que la presidenta del Palau, Gloria Tello, ha qualificat de "molt ben triat", ja que el públic assistent "podrà gaudir de la combinació del romanticisme tardà de les cèlebres obres de Rakhmàninov i Bruckner, amb l'obertura de Gomis, un compositor valencià que va triomfar a París i, a qui recordem en aquesta temporada tan especial dedicada a les compositores i compositors de la nostra terra", ha destacat Tello.\nPer part seua, el director del Palau, Vicent Ros, ha destacat que la visita de Marc-André Hamelin "enalteix encara més la presència d'excel·lents pianistes que ens visiten aquesta temporada", ja que és considerat com "un dels concertistes més prestigiosos de l'actualitat, vertadera icona del teclat que sorprén per la seua musicalitat i irresistible tècnica", ha conclòs Ros.\nDurant la temporada 2020/21, Hamelin va tocar amb les simfòniques de Detroit i Mont-real i l'Orquestra de Cleveland, oferint els concerts en streaming, així com un recital en viu en el Festival International de Launadière. La temporada anterior va fer l'estrena mundial del Concert per a piano de Ryan Wigglesworth en els BBC Proms de Londres. I recitals al Carnegie Hall, Wigmore Hall, Filharmònica Estatal de Moscou, Festival de Heidelberg i Ascona, Praga, Munic, Frankfurt, Stuttgart i Montecarlo. També compon, amb quasi 30 composicions a nom seu. La seua obra més recent, "Suite à l'ancienne", es va estrenar el febrer del 2021.\nNascut a Mont-real, ha sigut premiat per l'Associació Alemanya de Crítics i ha rebut 7 premis Juno i 11 nominacions als Grammy, el Premi Jean Gimbel Lane 2018 de la Universitat Northwestern i va ser guardonat amb el Paul de Hueck i Norman Walford Career Achievement Award de l'Ontario Arts Foundation.


Un nou cribratge del càncer de còlon pot evitar el 35% de colonoscòpies - Diari de Terrassa\nEfe 14.11.2019 | 11:25\nInvestigadors de l'Hospital Clínic-IDIBAPS de Barcelona han desenvolupat un mètode de cribratge no invasiu que millora la detecció precoç de càncer de còlon i podria evitar el 35% de colonoscòpies que es fan ara, després de donar un fals positiu amb l'actual cribratge.\nEls científics proposen afegir la seva proposta a l'actual cribratge, que busca sang a la femta: l'anàlisi de dues microRNA (petites molècules d'RNA o àcid ribonucleic) que permeten distingir els pacients amb càncer de còlon o adenomes avançats dels que no tenen lesions.\nL'estudi, que ja s'ha publicat a la revista "Gastroenterology", ha estat coordinat pel doctor Antoni Castells, director mèdic de l'Hospital Clínic i cap de grup del CIBER de Malalties Hepàtiques i Digestives, i la doctora Meritxell Gironella, investigadora IDIBAPS-CIBEREHD del mateix grup, a més de la investigadora predoctoral Saray Duran-Sanchon, primera signant de l'article.\nEn roda de premsa, el doctor Castells ha explicat que la investigació ha demostrat que la detecció en les mostres de femta de dues microRNAs, petites molècules d'RNA (àcid ribonucleic) que regulen l'expressió dels gens, permet identificar els pacients amb càncer de còlon o adenomes avançats (lesions prèvies que poden desencadenar en un càncer) d'una "forma més precisa que només amb la determinació de la presència de sang en aquestes mostres".\nEls investigadors del Clínic han analitzat 800 mostres de femta de persones de la ciutat de Barcelona que havien participat en les proves de cribratge i que havien donat positiu.\nEl cribratge en càncer colorectal es basa, actualment, en la detecció de sang en femta mitjançant una anàlisi immunoquímica i en la posterior realització d'una colonoscòpia si el resultat de la primera anàlisi és positiva. La baixa especificitat de l'anàlisi de sang a la femta dóna una taxa elevada de falsos positius, la qual cosa comporta que es facin colonoscòpies no necessàries i molestes per als pacients.


Asaja confia que s’arxivi la causa per l’abandó d’un vedell ferit | BonDia Diari digital d'Andorra.\nL’entitat agrària Asaja confia en l’arxivament de la causa per un presumpte delicte de maltractament animal, en l’acte d’abandonament d’un vedell moribund de 7 mesos a la seu del Parc Natural de l’Alt Pirineu, perquè consideren que “no hi ha causa”. Aquest dilluns van declarar al jutjat de Tremp el president d’Asaja a Lleida, Pere Roqué, i un dels ramaders que va participar en l’acte de protesta del 27 d’agost passat a Llavorsí. Els denunciants, l’entitat naturalista Nova Eucària, també van estar al Jutjat de Tremp per ratificar la denúncia. Anna Carbonell, directora de Nova Eucària, va dir a la sortida del jutjat que demanaran més diligències i que se citin més testimonis com el veterinari que va assistir al vedell.\nEls ramaders insisteixen que no es va produir cap mena de maltractament animal en l’acció reivindicativa que es va dur a terme a les oficines del Parc Natural de l’Alt Pirineu a Llavorsí. Roqué va dir que l’únic objectiu de la mobilització era “cridar l’atenció” per tal de fer visibles els danys que, considera, ocasiona la fauna salvatge a l’activitat ramadera i agrària.\nA Tremp s’hi van desplaçar una quinzena de persones de diferents comarques de la demarcació de Lleida per donar suport als companys que havien de declarar al jutjat de Tremp.


Detenen dos homes el mateix dia per robar a l'interior de cases a Figueres - Diari de Girona\nddg. figueres 17.04.2021 | 00:54\nDetenen dos homes el mateix dia per robar a l'interior de cases a Figueres Diari de Girona\nEls Mossos d'Esquadra juntament amb Guàrdia Urbana de Figueres van detenir el dia 14 d'abril dos homes, de 20 i 21 anys, de nacionalitat marroquina, tots dos veïns de Figueres, com a presumptes autors d'un delicte de robatori amb força a l'interior de domicili.\nEls fets van succeir el passat dimecres, al voltant de les tres de la tarda, quan dos homes van intentar accedir a diversos domicilis del carrer Pujades de Figueres.\nTot i això, van interceptar-los i en escorcollar-los van trobar joies que presumptament havien estat sostretes del pis. Els agents els van detenir com a presumptes autors d'un robatori amb força a l'interior de domicili.\nRobatori dins de vehicle\nEl mateix dia 14 van detenir un home de 19 anys, de nacionalitat marroquina i veí de la mateixa població, com a presumpte autor d'un delicte de robatori amb força a interior de vehicle i un delicte d'atemptat contra els agents de l'autoritat.\nEls fets van succeir cap a la mitjanit, quan van detectar un home, amb actitud sospitosa, que duia una maleta a l'esquena. Va donar un cop de puny a un dels agents i va fugir corrents. Van aconseguir detenir-lo a la Rambla de Figueres. A l'interior de la maleta els Mossos hi van localitzar eines de treball.\nEls tres tenen antecedents i van passar ahir a disposició del jutjat d'instrucció en funcions de guàrdia de Figueres, el qual en va decretar la llibertat amb càrrecs.


L'edifici Multiusos de Llíria ha acollit l'acte institucional central de la celebració de la Dia del Poble Gitano 2018 a la Comunitat Valenciana. La jornada ha estat presidida per la vicepresidenta de la Generalitat i consellera d'Igualtat i Polítiques Inclusives, Mónica Oltra, i ha comptat amb la presència de l'alcalde de la localitat, Manolo Civera, entre altres autoritats, així com de representants de l'Associació Gitana Adonay de Llíria.\nEste dia pretén servir per visibilitzar i recolzar a la comunitat gitana des de la seua història i cultura pròpia, de la mateixa manera que es vol manifestar el compromís per garantir el dret a la igualtat i contra la discriminació a este col·lectiu.\nEl Dia Internacional del Poble Gitano commemora el Primer Congrés Mundial romaní celebrat a Londres el 8 d'abril de 1971 en el que es va instituir la bandera i l'himne gitano, "Gelem Gelem", que s'ha interpretat en directe en l'acte celebrat a Llíria.\nA més de les intervencions institucionals, l'acte ha comptat amb una taula redona d'entitats gitanes, un reconeixement a dones gitanes de la localitat, l'actuació dels participants en el programa municipal Gipsy Flow, per a fomentar la integració dels jóvens gitanos a través de la música i l'esport, i del grup de flamenc De Buen Vall.\nPosteriorment, els assistents s'han traslladat al Parc de la Bombilla per a celebrar la cerimònia del Riu, un emotiu acte en què s'han llançat pètals de flors al llac de la zona verda, com a símbol de prosperitat i s'han posat veles en record dels avantpassats de l'holocaust nazi on van ser massacrades més de 500.000 persones gitanes.\nD'esta manera, ha conclòs la programació que s'ha realitzat a Llíria des de dijous passat per a commemorar el Dia Internacional del Poble Gitano.


10-02-2022 Jeroglífics dins els llibres i…fora? L’interès per les &quod;lletres egípcies&quod; al segle XVI i el seu ús més enllà del paper i la tinta\n> 10-02-2022 Jeroglífics dins els llibres i…fora? L’interès per les "lletres egípcies" al segle XVI i el seu ús més enllà del paper i la tinta\n10-02-2022 Jeroglífics dins els llibres i…fora? L’interès per les "lletres egípcies" al segle XVI i el seu ús més enllà del paper i la tinta\nDra. Elisabeth Garcia Marrasé, especialista en Història Cultural de l'Edat Moderna, membre del Grup d'Estudis d'Història del Mediterrani Occidental de la Universitat de Barcelona.\n10 of february of 2022 to 19.00\nLa suggestió que la civilització faraònica, posseïdora d’una saviesa ancestral, suscità durant el Renaixement va cristal·litzar, entre altres vessants, en l’interès humanista pels jeroglífics egipcis. El detonant que el desfermà fou la troballa, el 1419, de Ieroglyphiká, un tractat grec de l’Antiguitat tardana atribuït ―no sense dificultats― a un autor alexandrí del segle V dC, Horapollo Niloo. La recuperació d’aquest manuscrit, juntament amb el rastreig d’altres\n‘vocabularis’ d’inicis de la nostra Era on suposadament es recollia el testimoni de l’escriptura dels antics egipcis, motivaren a partir del segle XVI l’eclosió de repertoris emblemàtics entesos a manera de llenguatge jeroglífic, entre els quals destacà l’elaborat a mitjans de la centúria per l’humanista italià Pierio Valeriano. La concepció renaixentista dels\njeroglífics, la qual no podem deslligar d’una recepció cultural egípcia d’implicacions complexes, fou ben acollida en context hispànic, no només perquè encaixava dins la cultura polític-simbòlica del moment, sinó perquè contribuïa a modelar una part de la imatge de la Casa d’Àustria. D’aquí que les anomenades «lletres egípcies» li resultessin molt útils a la Monarquia espanyola del Cinc-cents a l’hora d’acomplir els seus propòsits propagandistes i de posar en marxa el seu aparell commemoratiu. Lluny del paper i la tinta, doncs, trobarem jeroglífics egipcis (o allò que es tenia, i s’entenia, com a tal) instal·lats tant en el marc del cerimonial regi com en emplaçaments sorprenents que desgranarem en aquesta conferència.


Miquel Vilardell Tarrés (Premi Ambaixador): Gestió i coneixement per compartir amb el país - Regió7\nMiquel Vilardell Tarrés (Premi Ambaixador): Gestió i coneixement per compartir amb el país\nVilardellva ser cap de Medicina interna de l’Hospital de Vall d’Hebron, degà de la Facultat de Medicina de la UAB i del Col·legi de Metges\n23·11·21 | 06:25 | Actualitzat a les 12:16\nMiquel Vilardell, en una conferència a Manresa el 2018. Salvador Redó/arxiu\nMiquel Vilardell Tarrés és un dels grans noms de la medicina del nostre país. Fill del metge Miquel Vilardell Picas i de Maria Tarrés Moratones va néixer a Borredà, població on se sent sentimentalment lligat, i ha dut a terme la seva tasca professional a Barcelona. Aquí ha exercit, ha estat reconegut com a metge, i ha tingut un paper important amb càrrecs tant en institucions i al davant de grups de treball mèdic.\nMiquel Vilardell ha fet els 75 anys. És un internista, una especialitat que atorga als professionals mèdic una visió força general sobre el funcionament del nostre cos. En un repàs biogràfic ràpid es pot destacar que ha estat catedràtic de Medicina Interna a la Universitat Autònoma de Barcelona (UAB), que ha presidit les societats catalana i espanyola de medicina interna i el Col·legi Oficial de Metges de Barcelona. També ha coordinat el conegut com a informe Vilardell sobre la sostenibilitat del sistema sanitari català. El 2015 és president del Consell Assessor per a la Sostenibilitat i el Progrés del Sistema Sanitari (CASOST) del Govern de la Generalitat.\nDe les seves mans han sortit documents de referència de país per a la gestió sanitària, com l’informe Vilardell\nEl 1969 es llicencià en medicina a la Universitat de Barcelona, on es doctorà el 1979. El 1988 fou nomenat cap del Servei de Medicina Interna (reumatologia i geriatria) a l’Hospital Universitari Vall d’Hebrón i el 1992 catedràtic de medicina interna de la Universitat Autònoma de Barcelona. De 1991 a 1997 fou vicedegà i de 1997 a 2001 degà de la Facultat de Medicina de la UAB. Acumula moltes distincions, com la medalla Narcís Monturiol, Vilardell, als seus 75 anys, es manté actiu. Aquest mateix mes de novembre un reportatge a El Periódico explicava la seva vinculació diària amb dos dels seus deixebles, els doctors Ángel Charte i Jordi Robert, amb qui comparteix, al minut, les problemàtiques mèdiques. Entre les quals aquest virus, covid-19, que ens ha acompanyat els darrers anys. Vilardell és dels que creu que calen més professionals i més mitjans a la sanitat pública catalana.\nLa Catalunya i el Pirineu central registren les temperatures màximes\nDolors Feliu s’imposa a Jordi Pesarrodona per presidir l’ANC\nACN. Vilafranca del Penedès


Festa major de St. Maurici a la seva ermita d’Espot\nDiumenge 22 de setembre Espot va celebrar joiosament la seva festa major del màrtir Sant Maurici a l’ermita que l’honora dins el Parc nacional d’Aigües Tortes, sota els Encantats. Moltíssims fidels i devots hi van acudir a la missa que presidia enguany l’Arquebisbe Joan-Enric Vives, acompanyat del Rector Mn. Andreu Rodríguez.\nLa pluja no va desmerèixer els actes previstos, i fins va permetre que tingués lloc la processó amb la imatge del sant fins a la font propera i el repartiment de coca beneïda i vi dolç, que animà la trobada fraterna de tots els devots.\nL’Arquebisbe posà en relleu l’amor a Crist del jove legionari Maurici, que amb els seus companys legionaris, va preferir morir abans que renegar de la seva fe. La vida esdevé vida bona per les decisions que anem prenent vers el bé i la bondat. Creure és preferir les riqueses de Déu i menysprear les corrupcions i les opressions, segons remarcava la Paraula de Déu. I animà els fidels a ser valents i generosos, no calculadors i porucs, i confiar en el poder de la gràcia de Déu.\nTambé féu esment de l’amor a la Creació que tot cristià ha de viure i esmentà la conversió ecològica que reclama el Papa Francesc a Laudato si, amb motiu de la cimera de les Nacions Unides en la propera setmana per abordar el canvi climàtic.


Pere Pons: "El meu desig és jugar el màxim d'anys a Primera Divisió" - Diari de Girona\nPere Pons: "El meu desig és jugar el màxim d'anys a Primera Divisió"\nPere Pons agraeix el gran interès del Girona per retenir-lo però se'n va a l'Alabès per fer "un passet més" a la seva carrera\nmarc brugués 04.07.2019 | 17:08\nPere Pons fitxa per l'Alabès\nEn una emotiva conferència de premsa, Pere Pons s'ha acomiadat del Girona aquesta tarda. El migcampista de Sant Martí Vell ha dit adéu al que ha estat el seu club des que era aleví -amb el parèntesi d'uns mesos a l'Olot- i que ara deixa per fitxar per l'Alabès. Ho ha fet acompanyat per família, amics i dirigents del club en un acte on Pons ha argumentat la seva decisió.\nPons ha explicat que per sobre de tot ha estat "la categoria" el que ha fet decantar la balança cap a fer les maletes. I això que, el Girona havia apostat "molt fort" perquè es quedés aquesta temporada a Segona A.\nUn emocionat Pere Pons (@ppons17) s'ha acomiadat avui del Girona després de fer-se públic el seu fitxatge per l'Alabès https://t.co/cgZGtx0fiU pic.twitter.com/4x3NY2smK9\n— EsportsDdG (@EsportsDdG) 4 de juliol de 2019\n"La proposta era molt bonica i atractiva però el meu desig és jugar a Primera el màxim d'anys possibles", ha dit. En aques sentit, Pons ha agraït el gran interès del Girona i també la clàusula del contracte per la qual el conjunt gironí es guarda una opció de recompra. "Això demostra que el club em valora. Si he de tornar ho faré de la millor manera i amb les màximes ganes perquè és el club de la meva vida".\nLa família, amics com Granell, Coris o Chicho, el president Delfí Geli, l'àrea esportiva i representants de la seva penya no han faltat a l'acte de comiat. Pere Pons ha reconegut que li fa respecte "sortir de la zona de confort" però que es prèn la nova etapa a Vitòria com "un repte". Per al de Sant Martí Vell, l'Alabès és un club "humil i treballador, amb uns valors semblants als del Girona".\nPons ha volgut recordar als aficionats del Girona que el tenien com a mirall o referent que "no em perden". "És un passet més a la meva carrera. Sóc el que sóc gràcies al Girona". Pons passarà demà mateix la revisió mèdica i a la tarda podria ser presentat com a nou jugador de l'Alabès.


Bloc de notes de Josep Romeu: dimecres, 19 / d’agost / 2009\nAl Partit Popular li ha sortit rodó\nL’estratègia del Partit Popular li ha sortit de primera. Assetjat com estava per escàndols de corrupció per totes bandes, necessitava que els mitjans de comunicació giressin els ulls cap a una altra banda i que parlessin del que fos, menys de les seves accions delictives. I se n’ha sortit. Només ha calgut que la senyora Cospedal llancés una acusació a l’aire, que tots els mitjans de comunicació, els afins i els no afins, han centrat la seva atenció en aquest tema que, fins i tot suposant que tingués algun fonament, seria irrellevant al costat de la corrupció generalitzada existent al Partit Popular.\nLes tonteries que ha arribat a dir la Secretària General del PP, la darrera de les quals dient que les proves de les seves acusacions es podien trobar en els mitjans de comunicació, no mereixerien evidentment cap titular de premsa, a no ser que sigui per preguntar-se com és possible que una persona tan incompetent estigui al capdavant d’un partit com aquest. En tot cas, es podria deixar per a les pàgines d’humor o per a les de “fets insòlits”, per a palesar el ridícul d’alguns personatges de la vida pública espanyola. Però, no. La Maria Dolores Cospedal no és cap incompetent ni ha fet el ridícul, ben al contrari. Ella soleta, amb un gest ben calculat i un estupidesa majúscula, ha entabanat els mitjans de comunicació, aquests sí molt més incompetents i ridículs, perquè facin bullir l’olla entorn d’un afer absurdament inventat com qualsevol altra serpent d’estiu.\nAra, els temes de portada ja no són les corrupcions que afecten el tresorer del partit, diputats i senadors, alcaldes i tècnics municipals, presidents autonòmics i alts càrrecs populars. Ara, ja no es tracta de veure si podran escapar de l’acció de la justícia com ha sabut fer sempre el Carlos Fabra de Castelló, malgrat totes les imputacions, o el Francisco Camps a qui de moment el seu amic l’ha alliberat del mal tràngol a base de reconèixer que havia mentit solemnement a la ciutadania valenciana; si ens voldran fer creure que tota la trama es feia d’esquenes a la més alta direcció del partit, i que els més de tres-cents imputats en els darrers temps, entre càrrecs públics i tècnics populars, són fruit d’una casualitat concentrada de casos aïllats o si formen part d’una organització mafiosa per a l’enriquiment personal... Ara, discutim l’estupidesa de si els populars han de presentar proves de les seves acusacions, i per tant si els socialistes han comès o no un delicte d’espionatge, si el Govern espanyol ha d’obrir o no una investigació.\nHan aconseguit el seu objectiu. Per l’habilitat de gent com la Dolores de Cospedal, però també per la incompetència i l’estultícia d’uns mitjans de comunicació, incapaços de tenir criteri propi i de fer alguna cosa més que reproduir les declaracions creuades dels polítics que els estan entabanant.


Està concebut per adaptar-se a la normativa sanitària del covid-19 i la companyia pretén ajudar a retornar l'alegria als pobles\n2 min. Palma 29/05/2020 14:35\n651x366 Imatge de la primera funció del 'Circ a la fresca' al Port de Pollença, aquest divendres. / CIRC BOVER Imatge de la primera funció del 'Circ a la fresca' al Port de Pollença, aquest divendres. / CIRC BOVER\nEl 'Circ a la fresca' del Circ Bover comença a caminar. Es tracta de la gira que commemora el 15è aniversari de la companyia mallorquina, que comença aquest divendres al Port de Pollença amb tres funcions. L'espectacle és de varietats, amb diversos números i una persona que els presenta i explica la trajectòria del circ.\n"Sembla un espectacle d'homenatge al Circ Bover, però no ho és: és un homenatge a l'artista i, alhora, pretén visibilitzar la dificultat que tenen les companyies a l'hora de viure de la cultura", afirma Tià Jordà, director del circ. "Explicam anècdotes reals que ens han passat, moments bons i dolents, i tancam explicant que els artistes sempre estan presents en els moments difícils", continua.\nLa gira la tenien pensada mesos abans que arribàs el coronavirus, i ha estat un repte tirar-la endavant adaptant-se a les mesures de la normativa sanitària per evitar contagis. De fet, és la primera companyia a l'Estat que té un protocol d'aquestes característiques per començar a fer gira.\nLes mesures que han establert inclouen: un espai delimitat, encara que obert pel sostre, per poder controlar l'assistència de persones, on tothom està assegut i manté la distància de seguretat. Les entrades s'han de reservar en línia i una persona a l'entrada de l'espai va ubicant el públic. L'aforament és de 65 persones i es fa un espectacle de 45 minuts, amb tres repeticions cada dia.\nAra mateix, tenen confirmats tres pobles més: Andratx, Son Servera i Alcúdia. Però Jordà assegura que no és fàcil convèncer els ajuntaments, "perquè molts tenen por". Així i tot, creu que el juliol ja treballaran pràcticament cada cap de setmana. "Crec que és vital agafar el bou per les banyes i posar una mica d'empenta per animar la vida cultural, perquè les institucions no estan fent gaire feina en el nostre sector", opina.\nEl Circ Bover arriba als 15 anys de vida tornant als seus inicis, que també eren rodant, com a circ itinerant. "Per commemorar el nostre començament pensàvem tornar a anar amb la carpa poble per poble. Amb el covid-19, fer-ho amb la carpa no era viable, però no volíem desistir de tornar als orígens", tanca Jordà.\ngira 15è aniversari


Temps d’Advent, temps d’espera.\nDéu que s’acosta, Déu que ja arriba.\nEt cantem Pare Bo a l’esperança.\nA practicar sense descans l’Evangeli,\nAjuda’ns a viure solidaris amb els qui pateixen,\nEt cantem Pare Bo a l’esperança,\nAmb els pastors de Betlem, ajuda’ns Senyor\nA no quedar-nos “adormits” en la construcció del món nou.\nNadal, festa de l’home.\nVolem ser els seus testimonis,\nOCTUBRE: ESTAR AL COSTAT...\nEstar al costat ... del germà que no té forces, què avança trist i carregat, del que ha caigut a la vora del riu, del què no pot guarir les seves ferides, del què no sap cap a on camina.\nEstar al costat ... encara que no ho sapiguem. Estar al costat ... de la situació que ens aclapara, de l'emergència que sorgeix cada dia, de l'inesperat que ens desborda, del que tots deixen passar de llarg, del que s'amaga perquè no es vegi.\nEstar al costat ... d'aquest món que és el nostre, d'aquesta realitat que és la nostra, d'aquest moment que és el nostre, d'aquesta Església que és la nostra, d'aquest projecte que ens fa germans.\nEstar al costat ... del que està desfigurat, del que no té veu ni pes, del que clama abatut, del que és rebutjat per tots, del que es sent perdut.\nEstar al costat ... del que Tu saps i coneixes, del que Tu estimes tendrament, del que Tu busques a qualsevol hora, del que Tu ens proposes, del que Tu estàs sempre.\nEstar al costat ... humilment, com ens vas ensenyar, sense donar-nos privilegis, amb el cor tendre i atent, com l'últim dels teus amics, però sentint-nos els teus elegits.\nEstar al costat ... com a germans solidaris, com anònims creients, com a fills estimats, com a aprenents de deixeble, com a companys de camí.\nEstar sempre al teu costat, sense importar si és a la dreta, a l'esquerra, darrere o centrats; fer el que Tu ens diguis, i si cal beure el calze, beure'l, per defensar la dignitat de totes les persones.\nFer oïdes sordes a les sirenes que ens canten i lloen, i a les mares totes que ens defensen i ens porten encara a les entranyes; sortir de les nostres petites coves i exposar-nos a la teva paraula clara i plana.\nEstar al teu costat, encara que no ho sapiguem.\nSETEMBRE: UN NOU CURS\nUn nou curs que comença diferent i incert. Un curs que cal que ens l’agafem amb:\n- Esforç, els avis sempre ho diuen que per aconseguir allò que més ens costa ens cal esforç. I que l’esforç demana constància, paciència, a vegades sacrifici i, sobretot, concentració. Jesús, tu també vas anar a l’escola i vas haver d’aprendre moltes coses amb esforç. Et demanem que sapiguem tenir paciència i constància en la nostra feina, i que ens esforcem en tots els àmbits del nostre caminar. Gràcies!\n- Treball, ensenya’ns a treballar bé, amb il·lusió, amb ganes, amb entusiasme. Ensenya’ns a treballar pensant en ens altres, com Tu, que vas crear-ho tot pensant en nosaltres. I ensenya’ns a alegrar-nos de cor per tota la nostra feina ben feta!\n- Il·lusió, sabem que estem a l’inici de curs, i que aquest ens portarà fenia, que no serà una tasca gens fàcil, però la força que ens dóna la teva Paraula i el teu amor ens reconforta i ens il·lusiona. Comencem amb moltes ganes, molts objectius a aconseguir, ajuda’ns a ser constant, a no defallir i mantenir-nos forts en el camí.\n- Participació, el curs no el fem sols, és un curs presencial, de cada dia, de veure’ns, escoltar-nos, olorar-nos, sentir-nos, estimar-nos, plorar junts, riure plegats, aprendre els uns dels altres... Això no ho podem fer sols, cal que participem tots junts fent comunitat, fent que la paraula “nosaltres” tingui plenament sentit.\nperò també amb les il·lusions renovades, i amb l’esperança que la teva empenta ens animarà a calar de nou les xarxes i millori l'estat de pandèmia a nivell mundial que estem vivint.


Full Virtual setembre 2021\nComencem un nou curs! Reprenem l'horari habitual d'atenció col·legial per atendre tràmits, dubtes i consultes a la seu del Col·legi Oficial de Doctors i Llicenciats en Filosofia i Lletres i en Ciències de Catalunya. Recorda: de dilluns a divendres de 9 a 14 h i de 16 a 19 h. També pots contactar amb el Col·legi fora d'horari a través de l'adreça secretaria@cdl.cat.\nVols accedir a la professió docent en l'ensenyament públic? El Col·legi t'ofereix orientació i suport per preparar les oposicions al cos docent de secundària i batxillerat amb un equip de professionals que t'ajudaran a superar amb èxit les proves. Ens avala l'experiència, la qualitat i el rigor en la preparació dels nostres cursos des de fa més de quinze anys.\n» Ja us hi podeu inscriure!\nObrim l'Escola de Tardor!\nJa et pots inscriure a l'Escola de Tardor, que començarà el mes d'octubre amb una àmplia oferta de cursos en línia de 15 h de durada, en diferents àmbits i formats. Enguany, com a novetat, pots escollir entre cursos trimestrals de periodicitat setmanal o cursos intensius de només dues o tres setmanes. Inscripcions obertes!\n» Informació i inscripcions\nJa està a punt la desena edició dels cursos de la Universitat Sènior, destinats a titulats universitaris de més de 55 anys (col·legiats o no). Els cursos estan pensats per ampliar la formació, satisfer la curiositat i compartir punts de vista. En format presencial i/o virtual, duren 50 h i es fan d'octubre a maig. Enguany, a més, també inclou un programa de sortides i rutes culturals. Inscripcions obertes!\nEl 7 de setembre es farà públic al web el veredicte dels premis Arnau de Vilanova, que s'atorguen als millors treballs que versen sobre filosofia. Hi ha tres categories de premis (una per a professorat i dues per a estudiants). Enguany, és una edició especial, perquè els premis arriben als quaranta anys d'història. El lliurament de guardons serà el 21 de setembre, en un acte que es farà a la seu del Col·legi.\nFins al 15 de setembre encara hi ha temps per participar en la primera edició dels Premis de treball de fi de màster en formació del professorat, amb l'objectiu de posar en valor l'esforç que han fet durant un any les noves generacions de docents i premiar els millors treballs de fi de màster. Els premis estan organitzats pel Col·legi en col·laboració amb les universitats catalanes que imparteixen el Màster en formació del professorat d'educació secundària obligatòria i batxillerat, formació professional i ensenyament d'idiomes.\n9a edició del Màster de mediació\nEl 16 de setembre es farà la reunió informativa de la 9a edició del Màster de mediació i gestió col·laborativa de conflictes, organitzat pel Col·legi i l’entitat de Mediació Logos Media,. El Màster combina les noves tecnologies d’aprenentatge en línia amb l’efectivitat de les classes taller, per donar les millors eines professionals als participants. Si t'interessa, la reunió serà presencial, a les 18 h, a la seu del Col·legi.


El lema 'Keep calm and speak Catalan' envaeix la xarxa i esdevé samarreta per resistir a la llei Wert\nLa idea de l'informàtic Josep Maria Ganyet de convertir un eslògan britànic de la II Guerra Mundial en un crit de defensa de l'ensenyament en català triomfa i Moritz s'hi apunta a favor de Som Escola\nBarcelonaD'un eslògan de resistència civil contra la por d'una invasió nazi a un lema per no deixar-se abatre per la llei Wert. El 'Keep calm and carry on' britànic del 1939 s'ha transformat en 'Keep calm and speak Catalan' gràcies a l'informàtic i tuitaire Josep Maria Ganyet, i en pocs dies ha triomfat a la xarxa. Davant l'èxit, Ganyet ha muntat una pàgina web on es poden trobar formats diversos del nou lema –des d'un PDF fins a un fons de pantalla, passant pels avatars que molts usuaris ja s'han posat al seu compte de Twitter– i Moritz també ha respost al fenomen. La firma cervesera ha anunciat que llançarà una samarreta amb la frase, i ja n'ensenya el disseny i promet que anunciarà ben aviat com aconseguir-la. Els beneficis que n'obtingui els destinaran a Somescola.cat.\n'Keep calm and carry on' –"Conserva la calma i tira endavant"– va ser un lema ideat el 1939 pel govern britànic, quan temia una invasió nazi, amb l'objectiu de mantenir alta la moral de la població. Tanmateix, i malgrat que se'n van imprimir 2,5 milions d'exemplars, finalment se'n va fer una distribució limitada i el gran públic no el va arribar a conèixer mai, fins que l'any 2000 se'n van trobar dos exemplars a la llibreria de segona mà Barter Books, a Alnwick, un poble de 8.000 habitants al nord d'Anglaterra. Un vídeo explica l'origen del cartell.\nDes que el gran públic l'ha descobert, el 'Keep calm and carry on' s'ha convertit en un lema de culte que convida a la desobediència civil, i ha estat utilitzat de maneres diverses, incloses les paròdies i les sàtires. Ara, a Catalunya, pren un altre sentit.


El dreampop vuitanter de Gus Dapperton, al Sidecar | Barcelona Cultura\nEl dreampop vuitanter de Gus Dapperton, al Sidecar\nUn jove de Nova York amb una proposta que lliga amb els ritmes pop dels anys 80 s’està convertint en l’heroi dels joves que se senten més a prop de Sheldon Cooper que no pas dels models de les revistes. Es diu Gus Dapperton i el dimecres 30 de maig passa pel Sidecar.\nPareu atenció a Gus Dapperton, perquè diuen que és el successor natural de grans de la música com Sean Nicholas Savage, Ariel Pink o el músic indie Jens Lekman. Ell fa un dreampop que s’inspira en el cinema i en mil històries de ruptures sentimentals i amors sense correspondre que tots hem viscut en un moment o un altre.\nDapperton ha seduït els joves nord-americans i, en especial, aquells que, més que la bellesa física, valoren la personalitat que s’expressa en estètiques més freak o de caràcter “nerd”. Ara, creua l’Atlàntic i debuta a Barcelona, en el marc d’una gira que ha de contribuir a convertir-lo en el nou èxit que està a punt d’esclatar.\nCompon, arregla, canta i enregistra les seves pròpies cançons, en una manera de treballar que el col·loca en línia amb la tendència del Do It Yourself que triomfa arreu. I és que sí, ell pertany a l’escena underground, com a mínim de moment, perquè aquest noi de només vint anys acumula escoltes a les plataformes de música en línia i a YouTube, on el seu vídeo I’m Just Snacking ja ha aconseguit més d’un milió de visites.\nSi voleu més informació sobre Gus Dapperton i el seu debut barceloní, consulteu el web del Sidecar Factory Club.\nData de publicació: Dilluns, 14 maig 2018


Compte d'usuari | Piscina Municipal de Begues\nReserves A. dirigides i altres espais.\nTERMINIS I CONDICIONS D’ÚS\nL'accés i utilització de la web https://piscinadebegues.miclubonline.net/ implica el consentiment de l'usuari i la seva adhesió a les condicions detallades en aquest avís.\nL'Ajuntament de Begues, a través d'aquest Lloc web https://piscinadebegues.miclubonline.net/ facilita dades d'interès sobre l'Ajuntament i la Piscina Municipal de Begues, així com informació, notícies o serveis web relacionats amb l'activitat esportiva municipal.\nL'Ajuntament de Begues presta especial atenció al fet que la informació del Lloc web sigui exacta i precisa, procedint a la seva actualització de forma periòdica i corregint els errors tan aviat com aquests hagin estat detectats. Amb tot, l'Ajuntament de Begues no pot garantir la inexistència d'errors i que la informació estigui actualitzada.\nLa informació publicada en aquest Lloc web té únicament caràcter informatiu i no constitueix una comunicació d'actes administratius ni comunicats oficials. Aquests últims, seran notificats pels canals oficials legalment establerts a aquest efecte.\nNo obstant l'anterior, en cas que a través del Lloc web puguin generar-se documents electrònics en el si de procediments administratius tramitats a través d'aquest mitjà, total o parcialment, aquests tindran caràcter d'autèntics, i tindran el valor probatori que els reconeix la legislació vigent.\n•\tL'accés a aquest portal web, així com l'ús de la informació que conté, són de l'exclusiva responsabilitat de l'usuari. L'Ajuntament de Begues no és responsable de cap perjudici que pogués derivar-se d'aquests fets, ni tampoc pot garantir que l'accés no es vegi interromput o que el contingut o programari al qual pugui accedir-se estigui lliure d'error o de causar dany.\n•\tL'Ajuntament de Begues es reserva el dret a realitzar els canvis que procedeixin sense previ avís, a fi d'actualitzar, modificar o eliminar la informació, i a realitzar quants canvis i modificacions estimi pertinents sobre el Lloc web.\n•\tL'Ajuntament de Begues es reserva la facultat de modificar unilateralment les condicions i termes d'ús d'aquest Lloc web. Qualsevol modificació dels mateixos s'anunciarà convenientment a través d'aquesta pàgina, i serà efectiva des del moment de la seva publicació.\nL'usuari es compromet a utilitzar aquesta pàgina sense incórrer en activitats que puguin ser considerades il·lícites o il·legals, que infringeixin els drets de l'Ajuntament de Begues o de tercers, o que puguin danyar, inutilitzar, sobrecarregar o deteriorar el Lloc web o impedir la normal utilització del mateix. En concret i sense caràcter taxatiu, queda prohibit:\n•\tQualsevol forma de violació dels drets de tercers (dret a la intimitat i a la pròpia imatge, drets de propietat intel·lectual i industrial, etc.).\n•\tRealitzar, emprant els continguts d'aquest Lloc web, qualsevol tipus de publicitat com a enviament de correus electrònics no sol·licitats (spam) o comunicació similar.\n•\tIntroduir virus informàtics, arxius defectuosos, o qualsevol altre programari o programa informàtic que pugui provocar danys o alteracions no autoritzades dels continguts o sistemes accessibles a través d'aquest Lloc web.\n•\tL'usuari haurà d'abstenir-se d'obtenir els continguts utilitzant per a això mitjans o procediments diferents dels quals s'hagin posat a la seva disposició a aquest efecte, s'hagin indicat en aquest Lloc web o s'emprin habitualment en Internet i, en aquest últim cas, sempre que no comportin un risc de dany o inutilització del Lloc web i els seus continguts.\nL'usuari serà l'únic responsable de les infraccions en què pugui incórrer o dels perjudicis que es puguin causar a tercers per la indeguda i il·legítima utilització d'aquest Lloc web.\nL'Ajuntament de Begues no serà responsable dels possibles danys o perjudicis que es poguessin derivar d'interferències, omissions, interrupcions, virus informàtics, avaries telefòniques o desconnexions en el funcionament operatiu d'aquest sistema electrònic, motivades per causes alienes a l'Ajuntament de Begues, de retards o bloquejos en l'ús del present sistema electrònic causats per deficiències o sobrecàrregues de línies telefòniques, sobrecàrregues en el sistema d'Internet o en altres sistemes electrònics.\nL'Ajuntament de Begues no garanteix la veracitat ni es responsabilitza de les conseqüències que poguessin derivar-se dels errors en els continguts proporcionats per tercers que poguessin aparèixer en aquest Lloc web.\nIgualment, l'Ajuntament de Begues tampoc es responsabilitza dels continguts, productes o serveis que puguin visualitzar-se mitjançant enllaços electrònics (links), directa o indirectament, a través d'aquest Lloc web. Aquests enllaços no representen cap tipus de relació entre l'Ajuntament de Begues i els particulars o entitats titulars de les pàgines a les quals donen accés. L'Ajuntament de Begues es reserva el dret a retirar de manera unilateral i en qualsevol moment els links que apareixen en el seu Lloc web.\nL'Ajuntament de Begues s'eximeix de responsabilitat quant a les cookies que tercers aliens poguessin instal·lar en el disc dur de l'ordinador de l'usuari, així com dels errors tipogràfics o inexactituds que poguessin apreciar-se en els continguts del seu Lloc web.\nLa informació que l'Ajuntament de Begues proporcioni en resposta a qualsevol consulta o petició d'informació sol·licitada pels mitjans establerts a aquest efecte (bústies de correu electrònic, formularis de consulta, etc.) té caràcter merament orientatiu i en cap cas resultarà vinculant per a la resolució dels procediments administratius, els quals es troben estrictament subjectes a les normes legals o reglamentàries que els siguin aplicable.\nL'Ajuntament de Begues, a fi de garantir la seguretat dels sistemes que suporten el Lloc web i la integritat de la informació subministrada, ha implementat les mesures de caràcter organitzatiu, tècniques i legals requerides per la legislació aplicable en particular les establertes per la Llei Orgànica 15/1999, de 13 de desembre, de Protecció de Dades de Caràcter Personal (LOPD) i les normes que la desenvolupen.\nL'Ajuntament de Begues no autoritza als menors de 14 anys a facilitar les seves dades personals, ja sigui mitjançant l'emplenament dels formularis web habilitats per a la sol·licitud de serveis, els formularis de contacte, o mitjançant l'enviament de correus electrònics.\nPer tant, els qui facilitin dades personals utilitzant aquests mitjans manifesten formalment ser majors de 14 anys. Respecte a la recollida de dades de menors d'edat, amb edats compreses entre els 14 i els 18 anys, l'Ajuntament de Begues en cap cas recaptarà dades econòmiques o relatius a altres membres de la seva família sense el consentiment de les persones titulars dels mateixos.\nD’acord amb l’article 5 de la Llei Orgànica 15/1999, de 13 de desembre, de protecció de dades de caràcter personal, s’informa a la persona interessada que les dades facilitades seran incloses en el fitxer d’usuaris de serveis municipals, el responsable del qual es l’Ajuntament de Begues, i seran tractades amb la finalitat de gestionar els usuaris i activitats esportives. Igualment s’informa a les persones titulars de les dades que podran exercir els drets d’accés, rectificació, cancel•lació i oposició en el termes i amb les condicions establertes a la llei, davant de qualsevol Oficina d’Atenció al Ciutadà (OAC), amb els requeriments establers per part de l’Ajuntament, els quals podeu consultar a través de la següent direcció web: http://www.begues.cat/altres-continguts/proteccio-de-dades/\nLes dades facilitades pels usuaris han de ser veritables, exactes, complets i actualitzats, sent l'usuari l'únic responsable de qualsevol dany o perjudici, directe o indirecte, que pogués ocasionar a l'Ajuntament de Begues o a qualsevol tercer a causa de la falsedat, inexactitud, insuficiència o no actualització dels mateixos.\nEl fet que les dades proporcionades siguin inexactes o resultin incomplets, podria ocasionar deficiències en la prestació dels serveis sol·licitats, o fins i tot la impossibilitat que aquests siguin proporcionats.


Les patronals CEOE i Cepime han realitzat un comunicat conjunt després de conèixer-se el decret d'estat d'alarma en què urgeixen mesures de xoc per garantir l'activitat empresarial. Els empresaris demanen al Govern central que prengui la iniciativa per evitar una aturada econòmic, per la qual cosa reclamen línies de liquiditat per a petites i mesures empreses i autònoms tant en l'aspecte laboral com en el tributari.\n"Per reprendre com més aviat millor la normalitat en tot el territori nacional, instem també al Govern espanyol al fet que en la seva reunió de dimarts que ve s'adoptin les mesures urgents que els empresaris plantegem en els últims dies a l'executiu", diu el comunicat.\nEspecialment, les patronals demanen que es flexibilitzin els procediments per als expedients de regulació temporal d'ocupació (ERTO) amb efecte retroactiu davant d'una situació de força major com l'estat d'alarma.\nA més, proposen que se suspengui l'obligació de pagament de les cotitzacions per part de l'empresa, mentre que, de costat del treballador, es contempli l'accés a les prestacions per desocupació sense exigir un període de carència. D'altra banda, reclamen que l'alternativa del teletreball s'habiliti tant com sigui possible.\nFinalment, els empresaris solliciten ajornaments i fraccionaments de pagaments tributaris sense interessos per a totes aquelles companyies que hagin sofert de manera significativa una caiguda d'ingressos o un increment de despeses motivades pel coronavirus.


102518 - Resultats de la cerca - Dipòsit Digital de Documents de la UAB\nPàgina inicial > Resultats de la cerca: 102518\n5 p, 83.2 KB Química Bioorgànica  / Vallribera Massó, Adelina ; Universitat Autònoma de Barcelona. Facultat de Ciències\n6 p, 86.7 KB Química Bioorgànica  / Vallribera Massó, Adelina ; Universitat Autònoma de Barcelona. Facultat de Ciències\n6 p, 86.4 KB Química Bioorgànica  / Ortuño Mingarro, Rosa Maria ; Universitat Autònoma de Barcelona. Facultat de Ciències\n6 p, 31.5 KB Química Bioorgànica  / Ortuño Mingarro, Rosa Maria ; Universitat Autònoma de Barcelona. Facultat de Ciències\n6 p, 109.0 KB Química Bioorgànica  / Ortuño Mingarro, Rosa Maria ; Universitat Autònoma de Barcelona. Facultat de Ciències\n6 p, 110.4 KB Química Bioorgànica  / Ortuño Mingarro, Maria Rosa ; Universitat Autònoma de Barcelona. Facultat de Ciències


13D Collsuspina decideix !!*!! Referèndum d'autodeterminació!!*!!: Google també detecta el creixement de l'independentisme arran de les consultes\nGoogle també detecta el creixement de l'independentisme arran de les consultes\nAugment històric de les cerques de 'consultes', 'independència' i 'autodeterminació'\nEl popular cercador Google també ha notat el creixement de l'independentisme i l'augment de la mobilització ciutadana arran de la històrica consulta sobre la independència d'Arenys de Munt el 13 de setembre i les onades de consultes que aquell plebiscit va provocar. Fixant-nos en l'evolució de les cerques que ha registrat Google durant el 2009, les paraules 'independència', 'autodeterminació' i 'consultes' experimenten importants creixements el mes de setembre, coincidint amb el referèndum d'Arenys i l'onada de consultes que ha generat. Segons les estadístiques del cercador, mai a la història hi havia hagut un nivell tant alt de cerques sobre l'independentisme a la xarxa.\nLa cerca dels conceptes 'consultes' i 'independència' a l'aplicació d'estadístiques de Google permet veure com el creixement d'aquestes cerques és imparable, fins al punt que a finals de novembre, els últims dies que el cercador emmagatzema, la paraules 'consultes' es troba en la posició més alta de la història.\nevolució de les cerques\nPer altra banda, i estenent la cerca als darrers anys, les paraules 'independència', 'consultes' i 'autodeterminació' registren el nombre més gran de cerques de la història de Google, tal com es pot veure al gràfic que adjuntem a continuació (en vermell les troballes d''independència' i en groc les d''autodeterminació'):\n01.12.2009. Tura: 'Les consultes del 13-D són un fenomen polític interessantíssim'\n01.12.2009. Comença la promoció de les consultes entre els col·lectius immigrants\n01.12.2009. Les consultes des de dins: Sant Jaume de Frontanyà\n30.11.2009. Esquerra vol promoure una consulta sobiranista a Barcelona el 25 d'abril\n30.11.2009. La Catalunya Nord s'inspira en les consultes independentistes\nPublicat per BiciTrack a 5:38


fruites - De paraules per Context\nNoi de l'hotel, amb un cove de provisions. Dependents de la pastisseria i de l'adroguer, amb cistells. Un gos de pel llarg. Nois de la lleteria duent una panera amb nates. Un camàlic, amb un sac. Un amic íntim de l'anterior, amb les mans a les butxaques. Un vailet amb un cistell de fruites. La meva senyoria portant tres barrets i un parell de sabates, i caminant amb desembaràs.


oferta d’ocupació pública al Pais València\nactualitzat a 21/11/02\nOposicions 2002 - Oferta d’ocupació - fase pràctiques\nEn aquesta pàgina tindreu tota la informació puntual fins a la publicació dels llistats d'aprovats. Per a qualsevol dubte, aclariment i/o problema poseu-vos en contacte amb qualsevol de les nostres seus\ncalendari d'adjudicacions aprovats 2002\nComunicats anteriors a la convocatòria\nMesa Sectorial sobre requisit lingüístic\n2 maig i 30 abril\nValència, 19 de febrer de 2002\nLa Conselleria de Cultura i Educació aprova l’oferta pública d’ocupació sense tindre un suport majoritari de la mesa sectorial d’educació\nNomenaments funcionaris de carrera BOE\n25 de febrero de 2004 (BOE núm 48)\nORDEN ECD/434/2004, de 3 de febrero, por la que a propuesta de la Consejería de Cultura, Educación y Deporte de la Generalidad Valenciana se nombran funcionarios de carrera de los Cuerpos de Profesores de Enseñanza Secundaria, Profesores Técnicos de Formación Profesional, Profesores de Escuelas Oficiales de Idiomas y Profesores de Música y Artes Escénicas a los seleccionados en los procedimientos selectivos, convocados por Orden de 8 de mayo de 2002.\nORDEN ECD/435/2004, de 3 de febrero, por la que a propuesta de la Consejería de Cultura, Educación y Deporte de la Generalidad Valenciana se nombran funcionarios de carrera del Cuerpo de Maestros a los aspirantes seleccionados en el procedimiento selectivo, convocado por Orden de 8 de mayo de 2002.\nAprovat l'expedient. Oposicions 2002\nEn el DOGV del dia 18 d'agost han eixit els nomenaments d'aptes en les pràctiques, el que passa que n'hi ha una errada en secundària i han repetit el de primària, la correcció apareix el dia següent DOGV del dia 19 d'agost:\nRESOLUCIÓ de 14 de juliol de 2003, de la direcció general de Personal Docent de la Conselleria de Cultura, Educació i Esport, per la qual s'aprova l'expedient del procés selectiu per a ingrés en el cos de mestres, convocat per Orde de 9 d'abril de 2001, respecte dels aspirants pendents de realitzar la fase de pràctiques. [2003/8876]\nRESOLUCIÓ de 21 de juliol de 2003, de la direcció general de Personal Docent de la conselleria de Cultura, Educació i Esport, per la qual s'aprova l'expedient dels processos selectius d'ingrés i accés als cossos docents de professors d'Ensenyament Secundari, professors d'Escoles Oficials d'Idiomes, professors de Música i Arts Escèniques i professors tècnics de Formació Professional, convocats per Orde de 8 de maig de 2002. [2003/8878]\ncorrecció d'errades DOGV 19/08/03\nCORRECCIÓ d'errades de la Resolució de 21 de juliol de 2003, de la Direcció General de Personal Docent de la Conselleria de Cultura, Educació i Esport, per la qual s'aprova l'expedient dels processos selectius d'ingrés i accés als cossos docents de professors d'Ensenyament Secundari, professors d'Escoles Oficials d'Idiomes, professors de Música i Arts Escèniques i professors tècnics de Formació Professional, convocats per Orde de 8 de maig de 2002. [2003/9554]\nRegulació de la fase de pràctiques.\nDimarts, 5 de novembre de 2002 DOGV N 43719\nDOGV núm. 4.364. Dijous, 24 d’octubre de 2002\nAccés a la pàgina de la Conselleria d'Educació.\nLlista d'aspirants seleccionats 2002\nCos de Mestres,\nProfessors Tècnics de F.P. 2002.\nen aquesta pàgina: aprovats Cos de Mestres per especialitats (consultar en seu)\nen valencià i castellano\nAptes en la prova de coneixements d'idiomes\nTambé pots fer la consulta en: DOGV número 4274 , de data 19.06.2002\nConselleria modifica el llistat d'admesos a les oposicions\nTitulació de valencià: model de recurs a presentar per particulars pel no reconeixement de Filologia Catalana\nL'STEPV presenta un recurs de reposició sobre titulacions en la prova de valencià de les oposicions\nsorteig tribunals. Fes clic ací\nDOGV núm. 4271. Divendres, 14 de juny de 2002\nPROVA DE VALENCIÀ: Serà el 19 de juny a:\nAlacant: IES Figueras Pacheco.\nValència: Complex Misericòrdia (inclou la gent de Castelló)\nN'hi hauran dos tribunals a cada ciutat (mestres / secundària).\nEl dia 21 de juny es publicarà el llistat d'aptes i no aptes de les proves.\nPROVA DE CASTELLÀ: Regulada en DOGV núm. 4268. Dimarts, 11/06/02\nS'han matriculat 14.600 persones, de les quals 1.200 han de fer la prova de valencià. Les persones que es presenten el 8 de juny a les proves de la Junta Qualificadora de coneixements de valencià i siguen declarades aptes, hauran d'assistir a les proves específiques de valencià de les oposicions i presentar el certificat d'haver-la superat.\nen DOGV (pdf) - en DOGV (html)\nInformació de la Conselleria:\nOrdres, anexos, instàncies\nDOGV nº 4255. 23/05/2002\nCORRECCIÓ d’errades Ensenyament Secundari,...\nCORRECCIÓ d’errades cos de mestres...\nCORRECCIÓN de errores de la Resolución de 19 de junio de 2002, del director\ngeneral de Personal, de la Conselleria de Cultura y Educación, por la que\nse declaran aprobadas las listas definitivas de aspirantes admitidos y\nexcluidos para participar en el concurso-oposición para ingreso en el\ncuerpo de maestros y en el procedimiento para la adquisición de nuevas\ngeneral de Personal de la Conselleria de Cultura y Educación, por la que se\ndeclaran aprobadas las listas definitivas de aspirantes admitidos y\nexcluidos para participar en los procedimientos selectivos de ingreso y\nacceso a los cuerpos docentes de profesores de Enseñanza Secundaria,\nprofesores de escuelas oficiales de Idiomas, profesores de Música y Artes\nEscénicas y profesores técnicos de Formación Profesional y en el\nprocedimiento para la adquisición de nuevas especialidades. [2002/X7272]\nEl dia 7 es va publicar una correcció d'errades al Decret de l'oferta publica que afecta a les places dels conservatoris. Més\nDECRET 62/2002, pel qual es regula l'acreditació dels coneixements lingüístics per a l'accés i... (DOGV 2 maig)\nveure en aquesta pàgina - en DOGV (pdf) - en DOGV (html)\nDECRET 63/2002, pel qual s’aprova l’oferta d’ocupació pública de personal docent no universitari. (DOGV 3 maig)\nveure places oferta pública 2002\nConvocatòria de les oposicions als cossos docents per a l’any 2002\nEl DOGV del dia 10/05/02 ha publicat l’Ordre de la Conselleria de Cultura i Educació per la qual es convoquen procediments selectius d’ingrés i accés als cossos docents.\nLes instàncies es poden aconseguir a les Direccions Territorials de Cultura i Educació i també podrà ser impresa a través de la pàgina web de la Conselleria de Cultura i Educació (http://www.cult.gva.es/dgp) El termini de presentació de les sol.licituds serà de vint dies naturals, comptats a partir del següent al de la seua publicació al DOGV.\nEl requisits i la documentació a presentar, el procediment en què consisteix el concurs-oposició i les titulacions adients figuren a les bases de la convocatòria.\nNo s'oblideu de presentar un llistat enumerant tota la documentació que presenteu per a siga segellat amb la còpia de la instància\nCos de Professorat d’Ensenyament Secundari: 675 places\nCos de Professorat d’Escoles Oficials d’Idiomes: 20 places\nCos de Professorat de Música i Arts Escèniques: 102 places\nCos de Professorat Tècnic de Formació Professional: 78 places\nCos de Mestres: 800 places\nveure desglose per especialitats\nEn la convocatòria de les oposicions docents per a l’any 2002 la novetat més significativa és la introducció del requisit lingüístic. Les persones aspirants als procediments d’ingrés i accés hauran d’acreditar el coneixement, tant en expressió oral com escrita, dels dos idiomes oficials, mitjançant una prova de caràcter eliminatori, que serà la primera i que consistirà en:\nSuposarà el 30% del total i per superar-la es necessitarà un mínim d’un20%, constarà de dues partes:\n- Lectura d’un text de caràcter general d’entre cent i dues centes paraules proposat pel Tribunal.\n- Exposició i diàleg sobre un tema previament preparat.\n- El temps per a la seua realització serà de quinze minuts.\nSuposarà el 70% del total i per superar-la es necessitarà un mínim d’un 35%, constarà de tres parts:\n- Preguntes sobre el contingut i el vocabulari d’un text llegit previament.\n- Realització d’exercicis sobre construcció gramatical correcta de frases i expressions.\n- Redacció sobre un tema general senzill a triar entre dos o més. D’aproximadament dues centes paraules.\n- El temps per a la seua realització serà de dues hores.\nEl contingut de la prova de coneixements de castellà s’ajustarà a allò disposat a l’annex III del Reial Decret 826/1988, de 20 de juliol.\nEn la prova de coneixements dels idiomes oficials cada aspirant serà qualificat pel Tribunal d’apte o no apte. Els aspirant que obtinguen la qualificació de no apte no podran continuar el procediment selectiu. Quedaran exempts de la realització de la prova de coneixement dels dos idiomes oficials, els aspirants que acrediten estar en possessió d’algunes de les titulacions, certificats o diplomes que es relacionen en la convocatòria. En la relació provisional d’admesos i exclosos es farà constar quins aspirants reuneixen els requisits, als efectes de les exempcions de valencià, castellà o de les dues. La realització de la prova per aquells aspirants no exempts, tindrà prèviament a la primera prova del concurs-oposició. Per a la realització de la prova, la Direcció General de Personal, en funció del número d’aspirants que hagen de realitzar-la, nomenarà un o varis tribunals, que estaran constituïts per mestres amb possessió del Diploma de Mestre de valencià, professorat de Llengua i Literatura Valenciana i Llengua i Literatura Castellana del Cos de Professorat d’Ensenyament Secundari o de Valencià o Espanyol per estrangers del Cos de Porfessorat de les EOI. Els aspirant que superen les proves i no tinguen el Certificat de Capacitació o equivalents hauran d’inscriure’s als Pla de Formació Lingüísticotécnic en Valencià fins que l’obtinguen.\n- Llicenciat en Filologia Valenciana;\n- Títol de Mestre de Valencià;\n- Certificat de Capacitació;\n- Certificat d’Aptitud per a l’Ensenyament en Valencià;\n- Certificat de Grau Superior de la Junta Qualificadora de Coneixements de Valencià;\n- Certificat de Grau Mitjà de la Junta Qualificadora de Coneixements de Valencià;\n- Certificat universitari que acredite haver superat el Nivell II del Pla de Formació Lingüístico-Técnica en Valencià del Professorat no Universitari;\n- Certificat universitari que acredite haver superat el curs Superior dels Cursos de Lingüística Valenciana i la seua Didàctica;\n- Certificat universitari que acredite haver superat el curs Mitjà dels Cursos de Lingüística Valenciana i la seua Didàctica;\n- Certificat acadèmic d’haver superat el Certificat d’Aptitud de Valencia, expedit per les escoles oficials d’idiomes;\n- Certificat acadèmic d’haver superat el Cicle Elemental de Valencià, expedit per les escoles oficials d’idiomes;\n- Acreditació d’haver cursat i aprovat Valencià en tots els cursos de Batxillerat Unificat i Polivalent;\n- Acreditació d’haver cursat i aprovat Valencià en tots els cursos de la Formació Professional;\n- Acreditació d’haver cursat i aprovat Valencià en tots els cursos de Batxillerat.\n- Titulació universitària expedida per una universitat espanyola;\n- Títol de Batxillerat (BUP) o Batxillerat (LOGSE) expedit a l’Estat Espanyol;\n- Títol de Tècnic especialista (FP2) expedit a l’Estat Espanyol;\n- Diploma Superior d’espanyol com a llengua estrangera o Certificat d’Aptitud en espanyol per a estrangers expedit per les escoles oficials d’idiomes.\nLa data de la primera prova serà, segons la informació verbal de la Direcció General de Personal en la Mesa Sectorial del 23 d’abril, el dia 25 de juny.\nA la instància de sol·licitud s'ha d'acompanyar els documents següents:\na) Fotocòpia del document nacional d'identitat, document semblant del país d'origen o passaport vigent.\nb) Annex II degudament emplenat per aquells participants que no posseïsquen la nacionalitat espanyola.\nEn este cas, els aspirants que estiguen exempts de la prova de coneixements de castellà han de presentar juntament amb l'annex II esmentat la fotocòpia compulsada del Diploma Superior d'Espanyol com a Llengua Estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o el Certificat d'Aptitud en Espanyol per a Estrangers expedit per les escoles oficials d'Idiomes, o el títol de Llicenciat en Filologia Hispànica o Romànica, o bé certificat acadèmic que acredite haver realitzat tots els estudis per a l'obtenció dels mencionats diplomes o titulacions.\nc) Fotocòpia compulsada de la titulació al·legada per a acreditar l'exempció de la prova de coneixements dels idiomes oficials de la Comunitat Valenciana o, si hi manca, declaració jurada d'acord amb el model inclòs com a annex VIII.\nd) La declaració, si s'escau, referida en la base 13 d'esta convocatòria per a no ser inclosos en les llistes d'aspirants a ocupar llocs en règim d'interinitat.\nMesa Sectorial sobre el requisit lingüístic\nValència, 2 de maig de 2002.\nLa Mesa Sectorial d'Educació s'ha reunit hui dijous, 2 de maig de 2002, per tractar sobre el decret de requisit lingüístic i la convocatòria dels concursos-oposicions als cossos docents.\nEl decret que s'ha publicat hui al DOGV, i del que s'ha informat en la Mesa Sectorial, no és el mateix que es va negociar amb les organitzacions sindicals. S'han canviat diversos aspectes fonamentals per a la regulació del coneixement de valencià pels docents: per una banda, es restringeix el requísit només a l'accés als cossos docents i s'elimina totes les referències anteriors als concursos de trasllats, els actes d'adjudicació, etc. I per altra, tampoc fa referència a les titulacions exigides per a l'ocupació de llocs de treball. Cal recordar que amb l'esborrany anterior, es demanava un nivell de coneixement del valencià per a presentar-se a les oposicions i uns altres -superiors- per a l'obtenció d'un lloc de treball.\nCom a conseqüència d'açò, l'ordre de convocatòria de les oposicions no arreplega la clàusula anterior per la qual no es podia obtindre la destinació definitiva sense tindre la capacitació lingüística i s'ha suprimit la paraula "equivalent" que apareixia junt a Llicenciatura de Filologia Valenciana en l'annex de les titulacions per les quals es queda eximit de fer la prova de valencià, una clara al·lució a l'actual Llicenciatura de Filologia Catalana. En definitiva, l'Administració continua tenint carta blanca per procedir com li convinga davant els concursos de trasllats, actes d'adjudicació, comissions de serveis, etc... tal i com ha ocorregut fins ara amb les conseqüències conegudes i de les quals s'ha fet ressò reiteradament el propi Síndic de Greuges responent a les denuncies de pares i mares perquè després de triar programes educatius en valencià s'han trobat amb professorat que no tenia els necessaris coneixements per impartir-los.\nPer a l'STEPV-Iv, la publicació d'un decret distint del negociat és, abans que res, una burla i un atac greu a la negociació col.lectiva. Els reponsables educatius valencians han demostrat no tindre cap pes en el Govern valencià, ja que no han pogut mantidre un acord subscrit amb la majoria de la representació sindical. Una vegada més, des del Palau de la Generalitat es desautoritza el conseller Manuel Tarancón. Aquest fet tindrà conseqüències en el futur de la negociació col.lectiva amb l'actual equip directiu de la Conselleria d'Educació, ja que si açò ha passat ara amb un decret també pot passar en qualsevol altre tema pendent de negociació. L'STEPV-Iv ha demanat que es convoque una Mesa Sectorial extraordinària on el propi conseller explique perquè es mostra incapacitat per a mantenir allò acordat.\n>En tot cas, el sindicat considera que el Govern està convertitnt el pacte polític que va donar peu a la creació de l'AVL i a un suposat acord per a la promoció de l'ús del valencià en un frau a la societat valenciana. És clar que el Govern procedeix amb els temes lingüístics segons les conveniències del PP, tot aprofundint conflictes o obrint-ne de nous. El Govern valencià és responsable de problematitzar deliberadament i continuadament l'ensenyament del valencià i la seua normalització social.\nLa Mesa Sectorial d’Educació s’ha reunit el dimarts 30 d’abril per tractar sobre les retribucions del professorat. Prèviament, l’Administració Educativa ha informat que el decret sobre el requisit lingüístic es publicarà al DOGV el dijous 2 de maig i ha convocat una Mesa Sectorial Extraordinària per aqueix mateix dijous per si de la publicació del decret es desprén la modificació de les ordres de convocatòria de les oposicions docents per enguany a l’apartat de valencià.\nL’STEPV-Iv ha preguntat quins aspectes de l’ordre de la convocatòria es poden veure alterats per la publicació del decret, sense obtindre cap resposta dels responsables educatius, entre els quals es trobava el director general d’Ordenació i Innovació Educativa i Política Lingüística, Josep Vicent Felip. El sindicat ha advertit que si pretenen incloure cap clàusula que impedesca als titulats en Filologia Catalana no estar exempts de fer la prova del valencià, l’Administració es trobarà amb l’oposició del sindicat. A més a més, el sindicat ha informat als responsables educatius que poden cometre un delicte de prevaricació si publiquen una normativa contrària a l’Ordre de 29 de novembre de 1995 (BOE de 7 de desembre de 1995) del Ministeri d’Educació i Ciència que homologa a tots els efectes els títols de Filologia Valenciana al títol de Filologia Catalana.\nLa Conselleria de Cultura i Educació aprova l’oferta pública d’ocupació sense tindre un suport majoritari de la mesa sectorial d’educació.\nSTEPV-IV i UGT que representen el 56,28% de la representració sindical s’oposen a aquesta oferta\nLa Conselleria de Cultura i Educació ha imposat una oferta pública d’ocupació en contra de la representació sindical majoritària de la Mesa Sectorial d’Educació. Aquesta oferta ha estat votada negativament per STEPV-Iv i UGT que representen el 56.28% de la representació sindical. Per a l’STEPV-Iv aquesta actuació de l’Adminsitració Educativa denota el seu tarannà autoritari, antidemocràctic i antidialogant per ser un acord que no compta amb el suport de la representació sindical.\nPer a l’STEPV-Iv l’oferta pública d’ocupació és excesiva en el Cos de Mestres i no reuneix criteris objectius en la distribució dels cossos docents de Secundària.\nÉs per aquests motius que l’STEPV-IV i l’AFIDCV han convocat una manifestació per al proper dissabte dia 2 de març a la ciutat de València (Palau de la Generalitat) i quatre jornades de vaga per als dies 5,6,7 i 8 de març.\nPer altra part s’ha tractat sobre el decret de l’acreditació de coneixements de valencià per a l’accés a la docència que ha de garantir un correcte desenvolupament dels progremes bilingües.L’STEPV es mostra d’acord amb què el Decret que ha de regular l’acreditació de coneixements de valencià siga la norma bàsica d’aplicació per als processos d’ingrés a la funció pública docent, així com per a l’adscripció als llocs de treball en comissió de serveis, per a la mobilitat mitjançant els concursos de trasllats i els nomenaments amb caràcter temporal. Aquest sindicat ha donat suport a la proposta de la Conselleria en aquests aspectes tan importants per donar coherència a un sistema educatiu que, com el valencià, és bilingüe. En aquest sentit, cal recordar que aquest és també l’objectiu de l’acord de plantilles dels centres de Secundària subscrit entre la Conselleria i la totalitat dels sindicats de la Mesa Sectorial d’Educació en maig-juny de 1999. Aquest acord determina que la Conselleria procedirà a la catalogació bilingüe dels llocs de treball dels instituts d’Educació Secundària, tal i com es va fer en el seu moment en els col·legis d’Infantil i Primària. No cabria esperar, per tant, oposició sindical al requisit lingüístic.\nAçò no obstant, l’STEPV ha proposat que la excepcionalitat referida a l’acreditació del coneixement del valencià prevista en el Decret no afecte expressament als centres que apliquen Programes d’Ensenyament en Valencià (PEV) o d’Immersió Lingüística (PIL), ja que hi ha professorat titulat suficient per cobrir les vacants que s’hi puguen produir en aquests centres i les necessitats que es puguen produir en el futur s’han de preveure des d’aquest moment amb els corresponents plans de formació. L’excepció al compliment de la norma general —l’exigència de coneixement de valencià— expressada amb caràcter general i per a sempre podria donar peu a que es continuara adjudicant llocs de treball sense les cauteles necessàries, tal i com ve passant en els darrers anys.\nPer altra banda, la dispensa per deu anys del coneixement de valencià als funcionaris de carrera dels centres on no s’impartesca cap dels programes d’ensenyament bilingüe, no sols excessiva, sinó contradictòria amb l’obligació de l’Administració de fer l’oferta de la matèria de valencià, independentment que les famílies puguen exercir amb posterioritat a l’oferta el seu dret a l’exempció. En opinió de l’STEPV, cap professor disposat a adquirir els coneixements de valencià establerts ha necessitat mai deu anys per aconseguir-ho. Una dècada no sembla un termini pensat per facilitar la formació del professorat, sinó més aviat per renunciar a fer avanços de cap mena en aquestes zones. La conseqüència serà que l’alumnat no podrà o tindrà moltes dificultats per aprendre valencià, a més d’entrebancar l’actitud favorable de molts professors que ja imparteixen la matèria i de fer impossible cap planificació al respecte.\nFinalment, el Decret fa una referència als plans de formació del professorat massa ambigua i no conté compromisos explícits al respecte, una qüestió fonamental quan es requereix del professorat unes determinades condicions. Cal que s’explicite que l’Administració atendrà tota la demanda de formació lingüística i que ho farà en condicions molt favorables i facilitadores. S’han d’evitar els llargs desplaçaments del professorat després d’acabar la seua jornada laboral i s’ha de poder fer cursos amb ràtios baixes per facilitar l’aprenentatge, sobretot a les persones que provenen d’altres comunitats autónomes i, per tant, tenen generalment un grau de coneixement del valencià molt lleu.\nEn definitiva, l’STEPV-Iv no ha donat suport a aquesta oferta pública d’ocupació i critica, molt durament, l’actitud de la Conselleria de no arribar a acords amb la majoria dels sindicats i de plegar-se als interessos d’una minoria sindical que no representa al conjunt del professorat valencià.


Les grans companyia 'assumeixen' la seua responsabilitat social: el 73% de les corporacions va realitzar activitats de RSC en 2017 :: PortalEmp\nLes grans companyia 'assumeixen' la seua responsabilitat social: el 73% de les corporacions va realitzar activitats de RSC en 2017\nRecentment, la Business Roundtable (*BRT), organització formada pels CEOs de més de 180 de les majors corporacions estatunidenques, va anunciar un canvi de paradigma. Els seus representants, màxims dirigents d'empreses com 3M, Accenture, Amazon, Apple, Bayer, Citigroup, The Coca-Cola Company, JP Morgan i Procter & Gamble, van donar a conéixer un canvi radical en relació als objectius de les seues corporacions: després de 20 anys de polítiques que afavorien la maximització dels beneficis per als seus inversors (shareholders), les grans empreses dels Estats Units treballaran per a afavorir als seus empleats, als clients i a la societat en general (stakeholders).\nLa consultora de comunicació i estratègia digital Evercom analitza aquest canvi en el seu informe La importància de la comunicació en RSC. Una tendència adoptada per empreses de tot el món que ja estan dissenyant i executant projectes relacionats amb la millora de les condicions de vida dels ciutadans, la cura del medi ambient i l'educació.\nSegons Gallup, en 2019, només el 23% dels ciutadans als Estats Units va afirmar confiar molt en les companyies, un percentatge que, encara que continua sent similar al d'anys anteriors, demostra certa desconnexió entre les grans corporacions i els seus usuaris. En aquest context les empreses estan invertint cada vegada més recursos econòmics i humans al servei de la comunitat. Segons el V Informe de l'impacte social de les empreses de Deloitte i ÉSSERS, el 73% de les corporacions va realitzar activitats de *RSC en 2017.\nEntre les àrees d'actuació de les polítiques de RSC de les empreses es troba la protecció del medi ambient. Problemes tan actuals com el canvi climàtic i el calfament global són més rellevants cada dia en l'esfera mediàtica i en la pròpia societat. Per exemple, segons un informe de la consultora independent IPSOS, la població espanyola és la segona més preocupada per tots dos problemes (51%), només superada per la japonesa (52%). Les conseqüències ja visibles de la sobreexplotació de recursos, l'ús de fonts d'energia basades en el petroli i la utilització d'envasos no retornables estan canviant la mentalitat dels ciutadans i les seues exigències a les marques.\nEl consumidor del futur – i del present – donarà molta més importància als aspectes ètics, com la sostenibilitat de les seues compres i triarà a aquelles marques que oferisquen productes de qualitat però que siguen respectuosos amb el medi ambient. Un estudi publicat per l'Organització de Consumidors i Usuaris (OCU) i New Economy and Social Innovation (NESI) 6 confirma aquesta tendència: el 73% dels espanyols enquestats ja pren decisions de consum per motius ètics o de sostenibilitat.\nL'aparició d'aquesta mena de consumidor sostenible ha possibilitat, fins i tot, la proliferació de noves marques i noves tendències comercials. Si ens fixem en el món de la moda, després d'una època democratització del sector amb peces cada vegada més barates que no sempre respecten els principis de sostenibilitat actuals, signatures com Ecoalf, Skunk Funk o Thinking Mu proposen confeccionar roba de gran qualitat amb productes reciclats o de fibres de baix impacte ambiental.\nAlimentació i begudes: la revolució dels envasos\nNo obstant això, si hi ha un sector que es veurà afectat per aquests canvis de tendències de consum, a causa de la seua incidència diària en la vida de les persones, és el de l'alimentació i les begudes. Moltes marques de gran popularitat en les llars de tot el món estan desenvolupant projectes per a minimitzar l'impacte de les seues accions en el medi ambient i col·laborar amb les institucions en aquesta matèria. La reinvenció dels envasos s'està convertint en la punta de llança de les marques per a reduir la seua incidència en l'entorn.\nThe Coca-Cola Company, una de les cinc marques més valuoses del món segons Interbrands7, és un exemple de com les empreses estan responent a les demandes de sostenibilitat de la societat. Des de l'any 2017, al costat de Coca-Cola European Partners, ha impulsat a Espanya una completa estratègia de sostenibilitat que recull una sèrie de compromisos i objectius per a 2025 sota el lema Avancem.\nLa comunicació com a motor del canvi\nSegons dades de l'Associació de Directius de Comunicació Dircom en la seua informe Estratègies i eines de Comunicació Responsable11, al voltant del 35% dels responsables de comunicació espanyols enquestats afirma que la seua empresa utilitza poc o res la seua condició d'organització responsable com a posicionament públic. Una oportunitat perduda de mostrar l'esforç i inversió privada per a millorar la societat.\nLa comunicació estratègica i transparent dels projectes de RSC, sustentada per dades concretes que demostren l'impacte real de les accions, és un imperatiu per a les companyies que ofereix dos avantatges bàsics a tindre en compte. En primer lloc, la conscienciació ciutadana sobre temes tan dispars com la igualtat, la seguretat viària o el reciclatge, per posar alguns exemples, només serà possible a través d'una difusió de missatges constant d'organitzacions i Administracions Públiques. I, en segon lloc, la majoria de projectes de RSC aconseguiran els seus objectius gràcies a la participació dels ciutadans, ciutadans que només podran accedir a aquests projectes a través de les campanyes de comunicació posades en marxa per les empreses.\nPot consulta la notícia original AQUI


28 febrer 2021 04:29\nLa federació del PSIB de Mallorca ha presentat una moció a tots els ajuntaments de l'illa per instar-los a reclamar «una millora en la inversió per a les Balears que preveuen els Pressuposts Generals de l'Estat». Així ho ha anunciat la secretària general, Sílvia Cano, qui ha explicat que els comptes per enguany «mantenen la línia dels darrers anys de les retallades, menys benestar i menys autonomia local amb l'únic objectiu de complir amb els objectius macroeconòmics que marca Brussel·les».\nEn l'àmbit de les Balears, els PGE es tradueixen «en un aprofundiment del maltractament cap a la nostra comunitat per enguany», amb una manca d'inversions alarmant que s'emmarca en un Règim Especial que està en suspens i una negociació per un nou model de finançament sense avanços.\nPer pal·liar aquesta situació els socialistes han presentat una bateria d'esmenes al Congrés, per millorar la inversió que els PGE preveuen per a les Balears en uns 442,90 milions d'euros i que segons Cano, «suposarien una millora global en infraestructures bàsiques per Mallorca».\nFinalment, els socialistes de Mallorca insten als municipis a demanar que «s'acceleri el procés de negociació d'un nou model de finançament en l'àmbit estatal i que s'acceleri també la tramitació i aprovació d'un nou Règim Especial per a les Balears».\nCrec que els ciutadans també hauriem de reivindicar aquest punt. En afecta a tots els habitants de les Illes Balears.


Els estudiants locals fan públics els seus Treballs de Recerca al Far d´Empordà - Empordà\nEls estudiants locals fan públics els seus Treballs de Recerca al Far d'Empordà\nRosa Maria Moret i Norma Pérez han promogut unes jornades en què donen protagonisme als joves\nMAIRENA RIVAS 22.04.2017 | 09:32\nRosa Cerveró amb Nàdia Cruañas Pou, a la xerrada. EMPORDÀ\nRosa Cerveró amb Nàdia Cruañas Pou, a la xerrada.\nCulturitzem-nos a través dels treballs de recerca dels nostres estudiants locals. Aquesta és la frase de reclam que han trobat Norma Pérez i Rosa Maria Moret a l'hora d'organitzar unes jornades de difusió de les investigacions que han realitzat joves del poble en l'etapa del Batxillerat.\nLes organitzadores diuen que es tracta d'una activitat cultural en què s'intenta destacar l'esforç i el treball de les recerques dels joves, així com de donar a conèixer temes de caràcter cultural sobre assumptes molt variats. Cada acte està avalat per un expert en la temàtica desenvolupada per l'estudiant, per tal de contextualitzar i ampliar la recerca.\nNàdia Cruañas Pou ha estat l'última estudiant convidada a presentar el seu treball de recerca de batxillerat, en la segona sessió del cicle dedicat a joves estudiants del Far d'Empordà. Nàdia Cruañas Pou va parlar, fa uns dies, davant d'un públic molt nombrós, al Local Social del Far, sobre la seva investigació entorn de La dieta feliç. Food-Mood.\nEn el mateix acte, va participar la dietista i nutricionista Rosa Cerveró, especialista, precisament, en una alimentació saludable i de qualitat. Rosa Cerveró va aportar la seva experiència, complementant així la ponència de l'estudiant.\n"Estem molt contents perquè tant en la primera conferència com en aquesta segona, hi ha assistit molta gent, sobretot tenint en compte que som un poble petit", han valorat les impulsores del cicle, que compten amb el suport de l'Ajuntament del Far.\nLa següent conferència ja està programada i tindrà lloc el dissabte 6 de maig, a les 20.00 hores, al Local Social. La presentació serà a càrrec d'Enric Subirós, amb el treball titulat L'agricultura ecològica. En aquest cas, es comptarà amb la participació d'un expert en canvi climàtic i ecologia.\nEn el primer acte del cicle, va presentar el seu treball l'estudiant Aina Arbusà, amb el títol Una mirada als astres del cel. La professora Helena Cortada, directora de l'Institut Cendrassos, va fer la presentació i es va encarregar de moderar l'acte. Per a aquest ocasió, van convidar la doctora en Matemàtiques Esther Barrabes, que va fer una xerrada.\nUn llibre de Rosa Maria Moret recull cent anys de l'escola del Far.\nLa saviesa popular entra a l'aula, a l'Escola del Far d'Empordà.\nLocal Social del Far d'Empordà\nRosa Maria Moret


Es manté l'alerta pel risc de ventades fortes a l'Alt Empordà i al Pirineu i per mala mar\nEl vent, que va superar els 160 km/h en punts com Portbou, ha causat nombrosos danys. El telèfon 112 ha rebut 500 trucades, la majoria per branques i arbres caiguts. Al Maresme, la pluja va fer baixar amb força les rieres i a Arenys de Munt es va endur 10 vehicles. El temporal també ha deixat fenòmens espectaculars, com una mànega davant de la costa, al Masnou.\nRedacció 28/10/2012 - 08.00 Actualitzat 31/10/2012 - 07.22\nLa tramuntana bufa fort a Llançà. (Foto: Jesús Blanco)\nCatalunya continua en alerta pel fort vent, el mal estat de la mar i el fort onatge, fenòmens que en les últimes hores han provocat més d'un ensurt, maldecaps i una espectacular mànega d'aigua.\nEl telèfon d'emergències 112 ha rebut més de 500 trucades i els Bombers de la Generalitat han fet més d'un centenar de sortides. Els incidents més greus, en forma de rescat, s'han registrat a Deltebre, Sant Pere Pescador i Arenys de Munt.\nUn helicòpter de Salvament Marítim va evacuar dissabte al vespre dues persones d'una embarcació avariada a sis milles de Deltebre, al Baix Ebre. Al Maresme, un fort aiguat va provocar una crescuda sobtada, encara que breu, de la riera; es va rescatar una dona atrapada al cotxe, amb una crisi nerviosa, i es van retirar vehicles de la zona. Poc abans, es va haver de treure de l'aigua dos windsurfistes, a Sant Pere Pescador, que no podien tornar a terra per les fortes onades.\nEl vent, que va superar els 160 km/h en punts com Portbou, ha causat nombrosos danys. La majoria d'actuacions s'han fet per retirar branques i obstacles de carreteres i vies públiques i per assegurar elements de façanes. Només a Tortosa, al Baix Ebre, hi ha fins a 300 arbres afectats, 75 dels quals han estat arrencats d'arrel o han resultat tan danyats que hauran de ser tallats.\nEl vent anirà a la baixa a mesura que avancin les hores, però encara es poden registrar ratxes que superin els 125 km/h a les Terres de l'Ebre i a l'Empordà, i els 90 km/h a les cotes altes del Pirineu i Prepirineu. Segons el Servei Meteorològic de Catalunya, el vent també afecta altres punts del territori menys habituals, com la Catalunya Central i el prelitoral.\nLes autoritats recomanen molta precaució en zones d'alta de muntanya i en general on el vent bufi fort. Els conductors han de vigilar a les sortides de túnels, en fer avançaments i en creuar-se amb vehicles pesants. A més, cal assegurar elements que poden caure, com tendals o plantes.\nSi s'han planificat caminades, excursions o activitats a boscos o a la natura, es recomana consultar abans l'estat de la meteorologia i anar ben equipats. també es recorda que cal portar el mòbil carregat per si s'ha de sol·licitar ajuda al telèfon 112.\nMala mar, amb onades de 4 metres\nPel que fa al mar, el perill afecta les comarques de l'Alt Empordà, Baix Empordà, Selva i Maresme. Les onades han superat els 4 metres i fins i tot s'han enfilat fins a 5 metres a l'Alt Empordà. També hi ha mar de fons del nord. L'episodi de mala mar es mantindrà diumenge en aquestes comarques.\nProtecció Civil de la Generalitat ha activat l'Inuncat i recorden que cal tenir molta precaució en activitats al mar, limitar-les on hi hagi grans onades i allunyar-se d'espigons, esculleres i passejos marítims on trenquin les ones.\nTambé s'ha registrat una sobtada baixada de les temperatures que, acompanyada dels vents forts, augmenten la sensació de fred. De mitjana, les temperatures han reculat 10 graus i les quatre capitals de demarcació s'han llevat amb 9 graus a Barcelona, 6 a Tarragona, 5 a Lleida i 2 a Girona.


Fotos: Barcelona a vista de dron | Fotografia | EL PAÍS\nEl barri de la Barceloneta a vista de dron. Márton Mogyorósy\n1‘Barcelona from above’ és el títol de la sèrie de fotografies realitzades amb dron pel fotògraf Márton Mogyorósy. Instantànies que l'hongarès va captar el passat mes de desembre durant un viatge a la ciutat i que reflecteixen la simetria d'alguns dels seus barris. Márton Mogyorósy\n2En les seves fotos aèries, Mogyorósy ha fugit dels monuments més populars de la ciutat. En la seva sèrie destaca, per exemple, el Walden 7, un edifici residencial emblemàtic de l'avinguda de la Indústria, a Sant Just Desvern. Edifici innovador de l'estudi Taller d'Arquitectura de Ricardo Bofill, la seva construcció es va iniciar el 1973. Márton Mogyorósy\n3El projecte es va inspirar en una obra utòpica de ciència ficció de l'autor Bruuhus Frederic Skinner, el Walden Dos. La idea: una gran quantitat d'habitatges que volien simular una ciutat en vertical i en el qual la meitat de la superfície de cada planta estava destinada a usos comunitaris. En la imatge actual de Mogyorósy es poden observar, per exemple, les seves dues piscines. Márton Mogyorósy\n4A peu de carrer, pot ser que la Barceloneta sembli un eixam d'estrets carrerons. Però a vista d'ocell, el barri mariner per excel·lència de Barcelona descobreix les seves teulades color terracota i la seva simetria al costat de la platja de la capital catalana. De fet, els seus carrers van ser construïts amb orientació nord-sud, així quedaven protegits del vent de llevant mentre que, al mateix temps, permetia la ventilació creuada en els pisos. Márton Mogyorósy\n5L’Eixample, dissenyat per Ildefons Cerdà a mitjans del segle XIX per la necessitat d'expansió de la ciutat, mostra el seu caràcter i harmonia en ser fotografiat des de les altures. Encara que el lloc triat per fotografiar-ho per Mogyorósy és precisament unes illes de cases que es veuen tallades en diagonal per l'avinguda Gaudí de Barcelona. Márton Mogyorósy\n6Márton Mogyorósy, un fotògraf de 18 anys especialitzat en arquitectura i imatges aèries, enmig d'un dels espigons de Barcelona. Márton Mogyorósy\n7El concepte de simetria es transmet també amb aquesta imatge dels vaixells ancorats en el Port Vell de Barcelona. Inaugurat el 1995, aquest lloc allunyat dels grans bucs s'integra perfectament a la ciutat de Barcelona. Márton Mogyorósy\n8Vista aèria de la parròquia de Sant Francesc de Sales i el pati del col·legi Maristes La Immaculada. Márton Mogyorósy


Espanya, el país amb l'alcohol més barat de l'eurozona - Regió7\nEspanya, el país amb l'alcohol més barat de l'eurozona\nPel que fa al tabac, Espanya és el setè país de la zona que el té més barat\n21·06·19 | 11:33\nEspanya, el país amb l'alcohol més barat de l'eurozona CC0\nEl nivell de preus de les begudes alcohòliques a Espanya es va situar 16 punts per sota de la mitjana de la Unió Europea (UE) el 2018, i es va convertir així en el país amb l'alcohol més barat de tota la zona euro i el cinquè entre els Vint-i-vuit, segons l'anàlisi que ha fet l'oficina estadística europea, Eurostat.\nEn el cas d'Espanya, el preu de les begudes alcohòliques era el 2018 el 84% de la mitjana del conjunt de la UE, només per sobre del 74% de països com Bulgària i Romania, així com del 77% d'Hongria i del 82% de Txèquia, tots ells països al marge de la zona euro.\nPer contra, els preus més alts per a les begudes alcohòliques es van observar a Finlàndia (182%), Irlanda (177%) i Suècia (152%). Així mateix, Espanya va ser el setè país de la zona euro amb el tabac més barat i el primer entre les grans economies de la regió, amb un preu equivalent al 83% de la mitjana de la UE.\nEntre els Vint-i-vuit, els nivells més baixos de preus van correspondre l'any passat a Bulgària (49%), Polònia (60%) i Croàcia (62%), mentre que els més alts es van registrar al Regne Unit (204%), Irlanda (201%) i França (141%).


La fuga es desaccelera però continua sent la comunitat que registra un saldo negatiu més alt\n3 min. Barcelona 17/07/2018 12:19\n651x366 CaixaBank va ser una de les empreses que va obrir el trasllat de seus socials fora de Catalunya CaixaBank va ser una de les empreses que va obrir el trasllat de seus socials fora de Catalunya\nEl trasllat de seus socials fora de Catalunya continua sent evident però s'alenteix després de l'1 d'octubre. Segons les dades publicades pel Col·legi de Registradors aquest dimarts, un total de 536 empreses van abandonar Catalunya durant el segon trimestre del 2018.\nLa dada contrasta amb les que es van registrar els dos últims trimestres anteriors, just després que es fes el referèndum de l'1-O. Segons el mateix Col·legi de Registradors, l'últim trimestre del 2017 es van efectuar 2.536 trasllats, mentre que durant el primer trimestre del 2018 la xifra va ser de 1.350. No obstant això, les dades d'aquest segon trimestre encara queden lluny dels valors previs a l'1 d'octubre. Segons un informe d'Axesor, en tot l'any 2016 es van traslladar 802 empreses fora de Catalunya, fet que equival, de mitjana, a 200 trasllats per trimestre.\nCom l’economia va resistir el xoc entre Catalunya i Espanya\nCatalunya continua sent la comunitat que perd més empreses, superant Madrid (amb 339 trasllats) i Andalusia (139). Per contra, 114 companyies van decidir instal·lar la seu al territori, la meitat de les quals provenien de Madrid. D'aquesta manera, el saldo català es manté en xifres negatives: en total, Catalunya va perdre 384 empreses.\nPel que fa a les empreses que marxen de Catalunya, sis de cada deu decideixen instal·lar-se a Madrid (323 en total). El País Valencià i l'Aragó són les següents destinacions més freqüents per als grups que abandonen el territori català (amb 40 i 39 trasllats, respectivament).\nCatalunya ha tingut 4.422 trasllats\nTal com va publicar l'ARA diumenge passat, un total de 3.886 empreses van traslladar la seu social des de l'1 d'octubre. Amb les últimes dades actualitzades, doncs, el nombre de fugues augmenta fins a 4.422. Si es tenen en compte també les empreses que han optat per inscriure's al Registre Mercantil català, el saldo al territori és de -3.617 companyies.\nPer José García Montalvo, catedràtic d'economia de la Universitat Pompeu Fabra, les dades del segon trimestre "demostren que el conflicte encara no ha acabat; hi ha empreses que poden pensar que estan millor fora de Catalunya". No obstant això, Montalvo apunta que, almenys a curt termini, el trasllat de seus socials "no té cap importància". Una bona prova d'això és que "a nivell industrial, Catalunya creix amb molta força", apunta el catedràtic.\nMalgrat tot, si el degoteig d'empreses que marxen del territori es segueix allargant, Montalvo apunta que això podria tenir alguns efectes a mitjà termini. "Podria ser que part de la futura innovació empresarial es concentri prop de les seus socials", indica el catedràtic. A banda, Montalvo veu "difícil" que algunes de les empreses quan han marxat decideixin tornar.\nXavier Vives: “Es va passar d’infravalorar l’impacte econòmic del Procés a sobrevalorar-lo”


Detenen quatre persones a Santa Coloma de Gramenet per aldarulls durant una manifestació antifeixista celebrada al febrer La República\nDetenen quatre persones a Santa Coloma de Gramenet per aldarulls durant una manifestació antifeixista celebrada al febrer\nACN Santa Coloma de Gramenet.-Els Mossos d’Esquadra han detingut quatre persones a Santa Coloma de Gramenet per diversos aldarulls que hi va haver en una manifestació antifeixista a la ciutat […]\nACN Santa Coloma de Gramenet.-Els Mossos d’Esquadra han detingut quatre persones a Santa Coloma de Gramenet per diversos aldarulls que hi va haver en una manifestació antifeixista a la ciutat celebrada a principis de febrer com a rèplica a un acte del Front Nacional Unitari. Segons fonts policials, la investigació de tots aquests mesos ha dut a identificar les quatre persones detingudes aquest dimarts al matí. Se les investiga per presumptes delictes de desordres públics i atemptat a l’autoritat. En paral•lel, dos altres membres del col•lectiu antifeixista han rebut aquest dimarts una citació judicial per comparèixer davant el jutge com a investigats pels mateixos aldarulls. Un d’ells és menor d’edat.\nLa defensa dels detinguts ha assegurat que l’arrest és “desproporcionat”. En declaracions a l’ACN, l’advocat que els representa ha assenyalat que “no hi ha cap element que justifiqui la detenció, ja que els quatre tenen arrelament laboral i familiar, i no es tracta de delictes de gravetat que suposin un motiu suficient per arrestar-los en comptes de citar-los directament davant el jutge”. En aquest sentit, ha posat com a exemple el cas de les dues persones a qui aquest dimarts el jutge sí que s’ha enviat una citació, sense que la policia els hagi detingut. Segons l’advocat, els arrestos “només tenen una finalitat repressiva, amb l’objectiu d’atemorir i donar una imatge mediàtica de control sobre la dissidència política”.